তথ্যবিবরণী নম্বর : ২৫৮১

**ক্রীড়াঙ্গনকে এগিয়ে নিতে হবে**

 **-- সমাজকল্যাণ মন্ত্রী**

চাঁদপুর, ১২ মাঘ (২৬ জানুয়ারি):

সমাজকল্যাণ মন্ত্রী ডা. দীপু মনি বলেছেন, ক্রীড়াঙ্গনকে এগিয়ে নিয়ে যেতে হবে। কারণ আমরা যে স্মার্ট বাংলাদেশ চাই, সে বাংলাদেশের চারটি স্তম্ভের মূল হচ্ছে স্মার্ট নাগরিক। আর সেই স্মার্ট নাগরিককে শরীর ও মনে সুস্থ মানুষ হতে হবে। সম্ভাবনাকে বিকশিত করতে হলে খেলাধুলার কোনো বিকল্প নেই।

আজ চাঁদপুর স্টেডিয়ামে দ্বিতীয় বিভাগ ক্রিকেট লীগের ফাইনাল ও পুরস্কার বিতরণ অনুষ্ঠানে মন্ত্রী এসব কথা বলেন।

মন্ত্রী বলেন, বঙ্গবন্ধু কন্যা শেখ হাসিনার মতো ক্রীড়ামোদী রাষ্ট্রনায়ক খুঁজে পাওয়া খুবই কঠিন। তাঁর সরকারের সময়ে বিগত ১৫ বছর সর্বক্ষেত্রে খেলাধুলায় উন্নতি হয়েছে এবং এটি সবার দৃষ্টি কেড়েছে। আগামীতেও তাঁর নেতৃত্বে বাংলাদেশ খেলাধুলায় আরো ভাল করবে এটি সবার প্রত্যাশা।

মন্ত্রী বলেন, খেলাধুলা নিয়মিত না হলে খেলোয়াড়দের প্রশিক্ষণও নিয়মিত হয় না। তাদের খেলার উৎসাহ উদ্দীপনা সেটা সেভাবে থাকে না এবং চর্চা হয় না। চাঁদপুরে যেন পুরো বছরজুড়ে খেলাধুলা অব্যাহত থাকে সে ব্যবস্থা করা হবে।

মন্ত্রী বলেন, আজকে এ অনুষ্ঠানে এসে অনেক ভালো খবর পেয়েছি। অনূর্ধ্ব-১৬ ক্রিকেটে আমরা বিভাগে চ্যাম্পিয়ন হয়েছি। এরা নিশ্চয়ই জাতীয় পর্যায়ে গিয়ে ভালো করবে। আবার মহিলা ফুটবলে অনূর্ধ্ব-১৬ জাতীয় পর্যায়ে গোলকিপার আমাদের চাঁদপুরের মেয়ে মেঘলা। যে কারণে আমরা চাঁদপুরের মানুষ গর্বিত। কাজেই আমাদের মেঘনা পাড়ের মেয়েরা এখন সবকিছু রক্ষা করছে।

এসময় মন্ত্রী চাঁদপুর জেলা ক্রীড়া সংস্থার অন্তর্ভুক্ত ক্লাবগুসমূহকে আর্থিক অনুদানের চেক ও শীতবস্ত্র তুলে দেন।

সফরকালে মন্ত্রী সদর উপজেলা পরিষদ, চাঁদপুরের উদ্যোগে চাঁদপুর সদর উপজেলার বিভিন্ন শিক্ষা প্রতিষ্ঠানের শিক্ষার্থীদের মাঝে বাইসাইকেল বিতরণ ও উপজেলা প্রশাসন এবং উপজেলা সিনিয়র মৎস্য কর্মকর্তার দপ্তরের উদ্যোগে ইলিশ সম্পদ উন্নয়ন ও ব্যবস্থাপনা প্রকল্পের আওতায় বিকল্প কর্মসংস্থানের উপকরণ হিসেবে নিবন্ধিত সুফলভোগী জেলেদের মাঝে বকনা বাছুর হস্তান্তর অনুষ্ঠানে প্রধান অতিথি হিসেবে উপস্থিত ছিলেন।

দিনের অপর এক অনুষ্ঠানে মন্ত্রী জেলা সমাজসেবা কার্যালয়, চাঁদপুর হতে জেলার ১৩২ জন রোগীর হাতে সমাজকল্যাণ মন্ত্রণালয়ের ক্যান্সার, কিডনী, লিভার সিরোসিস, স্ট্রোকে প্যারালাইজড, থ্যালাসেমিয়া ও জন্মগত হৃদরোগে আক্রান্ত ১৩২ রোগীর হাতে ৫০ হাজার টাকা করে চেক হস্তান্তর করেন।

অনুষ্ঠানসমূহে চাঁদপুরের জেলা প্রশাসক কামরুল হাসান, চাঁদপুর জেলা আওয়ামী লীগের সহ-সভাপতি ডা. জে. আর. ওয়াদেদ (টিপু)সহ জেলা আওয়ামী লীগের নেতৃবৃন্দ উপস্থিত ছিলেন।

 #

জাকির/সায়েম/মোশারফ/সেলিম/২০২৪/২২৫৫ ঘণ্টা

তথ্যবিবরণী নম্বর : ২৫৮০

**দুর্নীতি করে নিজের ভাগ্য পরিবর্তন করা যাবে না**

 **-- ভূমিমন্ত্রী**

খুলনা, ১২ মাঘ (২৬ জানুয়ারি):

ভূমিমন্ত্রী নারায়ন চন্দ্র চন্দ বলেছেন, সকল দপ্তরকে ঘুসবিহীন কাজ করতে হবে। জনগণের কাজ সঠিকভাবে বুঝিয়ে দিতে হবে। সেটাই হবে আমাদের দায়িত্ব ও কর্তব্য। দুর্নীতি করে নিজের ভাগ্য পরিবর্তন করা যাবে না। দেশের সামাজিক ও আর্থনৈতিক উন্নয়নে সবাইকে কাজ করতে হবে। ভূমিসেবাকে সহজ করে মানুষের দোরগোড়ায় পৌঁছে দেওয়া হবে।

মন্ত্রী আজ খুলনা ডুমুরিয়া আঠারোমাইল বাজার চত্বরে এক সংবর্ধনা অনুষ্ঠানে প্রধান অতিথির বক্তৃতায় একথা বলেন।

মন্ত্রী বলেন, জাতির পিতা বঙ্গবন্ধু শেখ মুজিবুর রহমানের নেতৃত্বে দেশ স্বাধীন হয়েছে। তাঁর স্বপ্ন ছিলো সুখী সমৃদ্ধ একটি বাংলাদেশ। জাতির পিতার স্বপ্ন বাস্তবায়নে প্রধানমন্ত্রী শেখ হাসিনা কাজ করে যাচ্ছেন। প্রধানমন্ত্রী শেখ হাসিনা দুর্নীতিতে জিরো টলারেন্স নীতি ঘোষণা করেছেন। প্রধানমন্ত্রীর নেতৃত্বে বাংলাদেশ উন্নয়নের রোল মডেল হিসেবে বিশ্ব দরবারে আজ প্রশংসিত।

 অনুষ্ঠানে ডুমুরিয়া উপজেলা পরিষদের চেয়ারম্যান এজাজ আহমেদ, ডুমুরিয়া উপজেলা আওয়ামী লীগের সদস্য শেখ আবু হাসান, মাগুরাঘোনা ইউনিয়ন আওয়ামী লীগের সভাপতি মাস্টার নেছার উদ্দিন, সাধারণ সম্পাদ সুরঞ্জন ঘোষসহ আওয়ামী লীগ, ছাত্রলীগসহ অঙ্গসংগঠনের নেতৃবৃন্দ বক্তৃতা করেন।

রাতে মন্ত্রী ভারতের প্রজাতন্ত্র দিবস উপলক্ষ্যে ভারতীয় সহকারী হাইকমিশনার, খুলনা অনুষ্ঠানে যোগদান করেন। এসময় খুলনা সিটি কর্পোরেশনের মেয়র তালুকদার আব্দুল খালেক, খুলনা-৩ আসনের সংসদ সদস্য এস এম কামাল হোসেন, জেলা পরিষদের চেয়ারম্যান শেখ হারুনুর রশীদ, খুলনাস্থ ভারতীয় সহকারী হাইকমিশনার, বিভিন্ন সরকারি-বেসরকারি দপ্তরের ঊর্ধ্বতন কর্মকর্তা এবং গণমাধ্যমকর্মীরা উপস্থিত ছিলেন।

#

ফেদৌস/সায়েম/মোশারফ/সেলিম/২০২৪/২২৪০ ঘণ্টা

তথ্যবিবরণী নম্বর : ২৫৭৯

**আম্বিয়ান্তে ফেয়ার অংশগ্রহণকারী বাংলাদেশ প্যাভিলন উদ্বোধন করেন**

 **- বস্ত্র ও পাট মন্ত্রী**

ঢাকা, ১২ মাঘ (২৬ জানুয়ারি) :

বস্ত্র ও পাট মন্ত্রী এবং আওয়ামী লীগের সভাপতিমণ্ডলীর সদস্য জাহাঙ্গীর কবির নানক, জার্মানির ফ্রাঙ্কফুর্টে অনুষ্ঠিত ‘আম্বিয়ান্তে ফেয়ার’-এ অংশগ্রহণকারী বাংলাদেশ প্যাভিলন উদ্বোধন করেন। এরপর মন্ত্রী ‘আম্বিয়ান্তে ফেয়ার’-এর অংশগ্রহণকারী বিশ্বের বিভিন্ন দেশ থেকে আগত উদ্যোক্তা প্রতিষ্ঠানের স্টল পরিদর্শন করেন।

মন্ত্রী ‘আম্বিয়ান্তে ফেয়ার’-এ অংশগ্রহণকারী উদ্যোক্তাদের পাশাপাশি আম্বিয়ান্তে ফেয়ার আয়োজকদের সঙ্গে আনুষ্ঠানিক বৈঠক করবেন। এছাড়াও জার্মানির ব্যবসায়িক নেতৃবৃন্দের সাথে বাংলাদেশে বিনিয়োগের বিষয়ে তাঁর বৈঠক করার কথা রয়েছে। এ সফরে জুট ডাইভারসিফিকেশন প্রমোশন সেন্টার (জেডিপি)-এর নির্বাহী পরিচালক গোপাল চন্দ্র দাশ ও সহকারী একান্ত সচিব হোসাইন মাহমুদ জোনাইদ তাঁর সফর সঙ্গী হিসেবে আছেন ।

মন্ত্রী আগামী ৩০ জানুয়ারি দেশে ফিরবেন বলে আশা করা হচ্ছে। উল্লেখ্য, তিনি ছয়দিনের সরকারি সফরে জার্মানির ফ্রাঙ্কফুর্টে রয়েছেন।

#

সৈকত/সায়েম/মোশারফ/শামীম/২০২৪/২১০৫ঘণ্টা

তথ্যবিবরণী নম্বর : ২৫৭৮

**বাংলাদেশ-ভারত সম্পর্ক এখন মজবুত ভিত্তির ওপর দাঁড়িয়ে আছে**

 **----খাদ্যমন্ত্রী**

রাজশাহী, ১২ মাঘ (২৬ জানুয়ারি):

খাদ্য মন্ত্রী সাধন চন্দ্র মজুমদার বলেছেন, বাংলাদেশ-ভারত সম্পর্ক এখন এতটা মজবুত ভিত্তির ওপর দাঁড়িয়ে আছে; যা বর্তমানে বিশ্বব্যাপী প্রতিবেশী কূটনীতির রোল মডেল হিসেবে বিবেচিত হচ্ছে।

আজ রাজশাহীতে একটি হোটেলে ভারতীয় সহকারী হাইকমিশন রাজশাহী কর্তৃক ভারতের ৭৫তম প্রজাতন্ত্র দিবস উপলক্ষ্যে আয়োজিত এক অনুষ্ঠানে প্রধান অতিথির বক্তব্যে এসব কথা বলেন মন্ত্রী।

খাদ্যমন্ত্রী বলেন, জাতির পিতা বঙ্গবন্ধু শেখ মুজিবুর রহমানের নেতৃত্বে বাংলাদেশ স্বাধীনতা অর্জন করে। ১৯৭১ সালে ভারতের তৎকালীন প্রধানমন্ত্রী ইন্দিরা গান্ধী ও তাঁর সরকারের কূটনৈতিক-মানবিক সহায়তা, ভারতের সকল নাগরিকের অকুণ্ঠ সমর্থন বাংলাদেশ শ্রদ্ধার সাথে স্মরণ করে।

প্রধানমন্ত্রী শেখ হাসিনার নেতৃত্বে বাংলাদেশ প্রশংসনীয় অর্থনৈতিক প্রবৃদ্ধি অর্জন করেছে উল্লেখ করে মন্ত্রী বলেন, বাণিজ্য বিনিয়োগ বৃদ্ধি উভয় দেশের অর্থনৈতিক ও সামাজিক সম্পর্ককে শক্তিশালী করবে।

খাদ্যমন্ত্রী আরো বলেন, দুই দেশের উন্নয়ন-নিরাপত্তায় অপরিহার্য অনুষঙ্গ হিসেবে ভারত -বাংলাদেশ পারস্পরিক আস্থা-শ্রদ্ধা-সম্মান ও ভালোবাসা ভবিষ্যতে আরো গভীর হবে। ভারতের সহকারী হাইকমিশনার মনোজ কুমার অনুষ্ঠানে স্বাগত বক্তব্য রাখেন।

অনুষ্ঠানে রাজশাহী বিভাগের বিভিন্ন আসনের সংসদ সদস্যগণ, বিভিন্ন রাজনৈতিক দলের নেতৃবৃন্দ, প্রশাসনের কর্মকতাবৃন্দ, সুশীল সমাজের প্রতিনিধি ও গণমাধ্যমের প্রতিনিধিগণ অংশ নেন। পরে এক মনোজ্ঞ সাংস্কৃতিক অনুষ্ঠান পরিবেশিত হয়।

#

কামাল/সায়েম/মোশারফ/আব্বাস/২০২৪/২১০৩ ঘণ্টা

তথ্যবিবরণী নম্বর : ২৫৭৭

**শিশুদেরকে সমাজের যোগ্য ও দক্ষ মানুষ হিসেবে গড়ে তুলতে হবে**

 **-সমাজকল্যাণ মন্ত্রী**

ঢাকা, ১২ মাঘ (২৬ জানুয়ারি) :

সমাজকল্যাণ মন্ত্রী ডা. দীপু মনি বলেছেন, শিশুরা আগামী দিনে দেশের কাণ্ডারী হবে। শিশুদেরকে সমাজের যোগ্য ও দক্ষ মানুষ হিসেবে গড়ে তুলতে হবে।

মন্ত্রী আজ রাজধনীর সরকারি শারীরিক শিক্ষা কলেজ মাঠে ঢাকা বিভাগের বিভিন্ন সরকারি আবাসিক প্রতিষ্ঠানের নিবাসী শিশুদের অংশগ্রহণে দু’দিনব্যাপী ঢাকা বিভাগীয় বার্ষিক ক্রীড়া ও সাংস্কৃতিক প্রতিযোগিতার উদ্বোধন অনুষ্ঠানে প্রধান অতিথি হিসেবে বক্তব্য প্রদানকালে এসব কথা বলেন।

ঢাকা বিভগের কমিশনার মোঃ সাবিরুল ইসলামের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সমাজকল্যাণ মন্ত্রণালয়ের সচিব মোঃ খায়রুল আলম সেখ ও সমাজসেবা অধিদপ্তরের মহাপরিচালক ড. আবু সালেহ মোস্তাফা কামাল।

মন্ত্রী বলেন, শিশুদেরকে সমাজের যোগ্য ও দক্ষ মানুষ হিসেবে গড়ে তুলবার জন্য আমাদের যত প্রয়াস সেগুলোকে সার্থক ও সফলভাবে প্রয়োগ করতে হবে। তারা সমাজের সমান অংশীদার মানুষ হবে এবং স্মার্ট বাংলাদেশের স্মার্ট নাগরিক হবে। বঙ্গবন্ধু কন্যার স্মার্ট বাংলাদেশ গড়ে তোলার মাধ্যমে জাতির পিতার স্বপ্নের সোনার বাংলা গড়ার কাজে তারা আত্মনিয়োগ করবে এবং সেই সোনার বাংলা গড়ার কারিগর হবে।

মন্ত্রী আরো বলেন, ভিন্নভাবে সক্ষম শিশুরা রয়েছে তাদের জন্যও আমরা জেলা, বিভাগীয় এবং জাতীয় পর্যায়ে ক্রীড়া ও সাংস্কৃতিক প্রতিযোগিতার আয়োজন করবো। তারাও পিছিয়ে থাকবে না, তাদেরও শারীরিক ও মানসিক বিকাশের জন্য এই আয়োজনগুলো নিয়মিতভাবে করবো।

মন্ত্রী শিশুদের উদ্দেশ্যে বলেন, জীবনটাকে সুন্দর করবার জন্য আমাদের দেশ-মাতৃকাকে ভালোবাসতে হবে। ভালোবেসে আমাদের এই দেশটাকে উন্নত করবো, এই জন্য আমাদের সবাইকে প্রধানমন্ত্রী শেখ হাসিনা ও জাতির পিতার জীবন থেকে শিক্ষা ও অনুপ্রেরণা নিতে হবে। বঙ্গবন্ধুর জীবনের ত্যাগ ও সংগ্রামের যে আদর্শ, সেটি যেন আমরা আত্মস্থ করতে পারি, বুঝতে পারি এবং সেটি আত্মস্থ করার মধ্য দিয়ে আমরা আমাদের প্রজন্মকে সুনাগরিক হিসেবে গড়ে তুলতে পারি।

পরে মন্ত্রী দুইদিনব্যাপী ক্রীড়া ও সাংস্কৃতিক প্রতিযোগিতার উদ্বোধন ঘোষণা করেন।

আগামীকাল এই ক্রীড়া ও সাংস্কৃতিক প্রতিযোগিতার সমাপনী ও পুরস্কার বিতরণী অনুষ্ঠিত হবে।

#

জাকির/সায়েম/মোশারফ/শামীম/২০২৪/২০১০ঘণ্টা

তথ্যবিবরণী নম্বর : ২৫৭৬

**কোনো রোগীকে যাতে ফ্লোরে চিকিৎসা নিতে না হয় সেটি নিয়ে কাজ শুরু হচ্ছে**

 **-স্বাস্থ্যমন্ত্রী**

চট্টগ্রাম, ১২ মাঘ (২৬ জানুয়ারি) :

স্বাস্থ্য ও পরিবার কল্যাণ মন্ত্রী ডা. সামন্ত লাল সেন বলেছেন, স্বাস্থ্যখাতে বিগত সময়ে অনেক উন্নতি হয়েছে। তবে, এখনো অনেক কাজ বাকি আছে। এখনো রোগীরা ফ্লোরে চিকিৎসা নেয়। ঢাকা মেডিকেলের ফ্লোরে রোগীদের চাপে হাটা চলা করাই মুশকিল, সেখানে ভালো চিকিৎসা দেওয়া চিকিৎসকদের জন্য তো কঠিন কাজ। আমরা এই বিষয়টিতে গুরুত্ব দিচ্ছি। ফ্লোরে চিকিৎসা যাতে কাউকেই নিতে না হয় সেটি নিয়ে খুব দ্রুতই কাজ শুরু করা হচ্ছে।

আজ চট্টগ্রামের সীতাকুণ্ড উপজেলা হেলথ কমপ্লেক্স পরিদর্শনকালে এসব কথা বলেন স্বাস্থ্যমন্ত্রী।

বেশিরভাগ চিকিৎসকরা কেন উপজেলা বা তৃণমূল পর্যায়ে থাকেন না, পরিদর্শনকালে হাসপাতালে উপস্থিত মিডিয়াকর্মীদের এমন প্রশ্নের উত্তরে স্বাস্থ্যমন্ত্রী বলেন, তৃণমূল পর্যায়ে কেন চিকিৎসকরা থাকেন না সেটি একটি গুরুত্বপূর্ণ বিষয়। উপজেলা পর্যায়ে একজন চিকিৎসককে থাকতে হলে সেখানে তার জন্য সুযোগ সুবিধাও তো থাকতে হবে। চিকিৎসকদের নিরাপত্তাও আমাদেরকে নিশ্চিত করতে হবে। সামান্য কোন কারণে চিকিৎসক বা স্বাস্থ্যকর্মীর ওপর আক্রমণ করা হলে এবং সেখানে তাদেরকে নিরাপত্তা ঠিকভাবে দেওয়া না হলে চিকিৎসকরা পরিবার পরিজন ছেড়ে এত দূরে গিয়ে থাকবেন না সেটাই তো স্বাভাবিক। এজন্য আমাদেরকে প্রথমে চিকিৎসকদের নিরাপত্তা ও সুযোগ সুবিধা বৃদ্ধি করা নিয়ে কাজ করতে হবে। আমরা এই বিষয়টিতেও গুরুত্ব দিয়েছি। আশা করছি, আগামীতে এই সমস্যা অনেকটাই কমে আসবে।

সীতাকুণ্ড উপজেলা স্বাস্থ্য কমপ্লেক্স পরিদর্শন ছাড়াও বিকেলে স্থানীয় বিভিন্ন তৃণমূল স্বাস্থ্যকর্মী ও অন্যান্য চিকিৎসক, নার্সদের সাথে আলাদা করে একটি মতবিনিময় সভা করেন স্বাস্থ্যমন্ত্রী ডা. সামন্ত লাল সেন। স্বাস্থ্যমন্ত্রী আগামীকাল ২৭ জানুয়ারি, সকাল থেকে চট্টগ্রাম মেডিকেল কলেজ হাসপাতাল ও চট্রগ্রাম মেডিকেল বিশ্ববিদ্যালয়ের কার্যক্রম পরিদর্শন করবেন।

উল্লেখ্য, স্বাস্থ্যমন্ত্রী ২৬ ও ২৭ জানুয়ারি দুদিনের একটি সরকারি সফরে চট্রগ্রামের স্বাস্থ্যসেবা প্রতিষ্ঠানসমূহের সেবা কার্যক্রম পরিদর্শন করতে বর্তমানে চট্টগ্রামে অবস্থান করছেন।

স্বাস্থ্যসেবা বিভাগের সচিব মো. জাহাঙ্গীর আলম, স্বাস্থ্য অধিদপ্তরের মহাপরিচালক এবিএম খুরশীদ আলমসহ অন্য ঊর্ধ্বতন কর্মকর্তারা এসময় স্বাস্থ্যমন্ত্রীর সাথে উপস্থিত ছিলেন।

#

মাইদুল/সায়েম/সঞ্জীব/শামীম/২০২৪/১৯৫০ঘণ্টা

তথ্যবিবরণী নম্বর : ২৫৭৫

**রাজবাড়ী জেলার পক্ষ থেকে প্রধানমন্ত্রীর প্রতি কৃতজ্ঞতা প্রকাশ রেলপথ মন্ত্রীর**

গাজীপুর, ১২ মাঘ (২৬ জানুয়ারি) :

রেলপথ মন্ত্রী মোঃ জিল্লুল হাকিম পাংশা-কালুখালী উপজেলা সমিতি, ঢাকা কর্তৃক আয়োজিত বার্ষিক মিলন মেলা ও বনভোজন অনুষ্ঠানে অংশগ্রহণ করেন । অনুষ্ঠানে প্রধান অতিথির বক্তব্যে মন্ত্রিত্ব প্রদান করায় রাজবাড়ী জেলার পক্ষ থেকে প্রধানমন্ত্রীর প্রতি কৃতজ্ঞতা প্রকাশ করেন মন্ত্রী।

আজ জাতীয় স্কাউট প্রশিক্ষণ কেন্দ্র, গাজীপুরে বার্ষিক মিলন মেলা ও বনভোজন অনুষ্ঠানে এই কৃতজ্ঞতা প্রকাশ করেন।

মন্ত্রী বলেন, পাংশা-কালুখালী উপজেলা সমিতি, ঢাকা এর পক্ষ থেকে আয়োজিত এই অনুষ্ঠানে আমাকে প্রধান অতিথি হিসেবে আমন্ত্রণ জানানোর কারণে আমি সংশ্লিষ্ট সকলের প্রতি কৃতজ্ঞতা জানাচ্ছি । এর আগেও এই সমিতি আয়োজিত বনভোজন ও মিলনমেলায় আমি অংশগ্রহণ করেছিলাম, আজও আপনাদের মায়ার টানে এই অনুষ্ঠানে অংশগ্রহণ করতে এসেছি এবং রাজবাড়ী ও কালুখালী উপজেলার অনেক গুণী ব্যক্তিত্বের সাথে আমার সাক্ষাৎ হয়েছে। আল্লাহ চাহেন তো আগামীতেও আপনাদের সাথে থাকব।

বাংলাদেশের উন্নয়নের ধারা অব্যাহত রাখার জন্য এবং প্রধানমন্ত্রীর হাতকে শক্তিশালী করার জন্য যার যার অবস্থান থেকে সহযোগিতা করার আহ্বান জানান মন্ত্রী।

#

সিরাজ/সায়েম/সঞ্জীব/শামীম/২০২৪/১৯৩০ঘণ্টা

তথ্যবিবরণী নম্বর : ২৫৭৪

**রাজশাহীতে আন্তর্জাতিক কাস্টমস দিবস উদ্‌যাপিত**

রাজশাহী, ১২ মাঘ (২৬ জানুয়ারি):

 আজ আন্তর্জাতিক কাস্টমস দিবস। ২০০৯ সালে ওয়ার্ল্ড কাস্টমস অর্গানাইজেশন (ডব্লিউসিও) ২৬ জানুয়ারিকে কাস্টমস দিবস হিসেবে ঘোষণা করে। তখন থেকে বাংলাদেশসহ ডব্লিউসিও সদস্যভুক্ত ১৮৫টি দেশে একযোগে দিবসটি উদ্‌যাপন করা হয়। সারাদেশের মতো রাজশাহীতেও নানা কর্মসূচির মধ্যে দিয়ে দিবসটি উদ্‌যাপিত হয়েছে। দিবসটির এবারের প্রতিপাদ্য ‘মিলে নবীন-পুরানো অংশীজন, কাস্টমস করবে লক্ষ্য অর্জন’।

 দিবসটি উপলক্ষ্যে সকাল দশটায় রাজশাহী শহীদ এ এইচ এম কামারুজ্জামান মিলনায়তনে এক আলোচনা সভা অনুষ্ঠিত হয়। সভায় প্রধান অতিথি হিসেবে উপস্থিত ছিলেন জাতীয় রাজস্ব বোডের্র কর নিরীক্ষা ও গোয়েন্দা বিভাগের সদস্য জি এম আবুল কালাম কায়কোবাদ।

 প্রধান অতিথির বক্তৃতায় আবুল কালাম কায়কোবাদ বলেন, কর ধার্যের বিষয়টি বেশ প্রাচীন। সভ্যতার আদি থেকে এর সম্পর্ক। প্রাচীনকালে কর ধার্যের কারণটা ছিল রাজ পরিবার, রাজ কর্মচারী এবং ভৌগোলিক সীমানা সুরক্ষার কাজে নিয়োজিত ব্যক্তিবর্গের বেতন ভাতা জোগান দেওয়া। কর ব্যবস্থার সবচেয়ে বড় পরিবর্তন সাধিত হয় দ্বিতীয় বিশ্বযুদ্ধের পরবর্তী সময়ে। সেখানে কল্যাণকর রাষ্ট্রের ধারণাটা ব্যাপকভাবে সামনে চলে আসে।

 তিনি বলেন, আমাদের দেশটা হয়তো এখনো সেই পর্যায়ে যেতে পারেনি। প্রতিটা নাগরিক আর্থিক ব্যবস্থা সেভাবে সুসংগঠিত করতে পারেনি। তারপরও রাষ্ট্র অনেকগুলো কল্যাণকর উদ্যোগ গ্রহণ করেছে। এর মধ্যে আছে শিক্ষা সম্প্রসারণ, দরিদ্র জনগোষ্ঠীর মধ্যে- বিধবা ভাতা, বয়স্ক ভাতা, খাদ্য বণ্টন ব্যবস্থা, স্বল্পমূল্যে খাদ্য সরবরাহ। বেশ কিছু দিন আগেও আমাদের দেশে অনেক মানুষ অনাহারে থেকেছে সারা দিন কোনো খাবার জোটেনি। আমাদের আর্থিক ব্যবস্থা সুসংগঠিত করার মাধ্যমে আমরা সেই জায়গা থেকে অনেকটাই বেরিয়ে আসতে পেরেছি।

রাষ্ট্রের কাজ শুধু অবকাঠামো নির্মাণ নয় উল্লেখ করে আবুল কালাম কায়কোবাদ বলেন, রাষ্ট্রকে কল্যাণকর ভূমিকায় আবতীর্ণ হতে হয়। সে পথ পরিক্রমা চলমান আছে। আশা করি প্রধানমন্ত্রী শেখ হাসিনার স্বপ্ন বাস্তবায়িত হয়ে পুরো দেশ একটি কল্যাণকর রাষ্ট্রে পরিণত হবে।

 এ সময় রাজশাহী অঞ্চলের ব্যবসা-বাণিজ্য সম্প্রসারণে যেগুলো অতি জরুরি, তা দ্রুত এগিয়ে নেয়ার আশ্বাস দেন তিনি।

 রাজশাহীর কাস্টমস, এক্সাইজ ও ভ্যাট কমিশনারেটের কমিশনার মোঃ জাকির হোসেনের সভাপতিত্বে অনুষ্ঠানে বিশেষ অতিথি হিসাবে বক্তৃতা করেন রাজশাহী কর আপীল অঞ্চলের কর কমিশনার মনোয়ার আহমেদ, রাজশাহী চেম্বার অভ্ কমার্স এন্ড ইন্ডাস্ট্রির সভাপতি মাসুদুর রহমান, চাঁপাইনবাবগঞ্জ চেম্বার অভ্ কমার্স এন্ড ইন্ডাস্ট্রির সভাপতি মোঃ আবুল ওয়াহেদ।

অনুষ্ঠানে ধারণাপত্র উপস্থাপন করেন রাজশাহী কাস্টমস, এক্সাইজ ও ভ্যাট কমিশনারেটের উপকমিশনার মোঃ নূর উদ্দিন। বিভিন্ন সরকারি-বেসরকারি দপ্তরের কর্মকর্তা-কর্মচারী, ব্যবসায়ী, প্রিন্ট ও ইলেকট্রনিক মিডিয়ার সাংবাদিকবৃন্দসহ নানা শ্রেণি-পেশার মানুষ অনুষ্ঠানে উপস্থিত ছিলেন।

#

তৌহিদ/সায়েম/সঞ্জীব/আব্বাস/২০২৪/২০০৫ ঘণ্টা

তথ্যবিবরণী নম্বর : ২৫৭৩

**স্মার্ট বাংলাদেশ বিনির্মাণে ভবিষ্যৎ প্রজন্মকে স্মার্ট, দক্ষ হিসেবে গড়ে তুলতে হবে**

 **-নৌপরিবহন প্রতিমন্ত্রী**

বিরল (দিনাজপুর), ১২ মাঘ (২৬ জানুয়ারি):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, স্মার্ট বাংলাদেশ বিনির্মাণে ভবিষ্যৎ প্রজন্মকে স্মার্ট, দক্ষ এবং ভবিষ্যতে চ্যালেঞ্জ মোকাবিলার উপযোগী হিসেবে গড়ে তুলতে হবে । এজন্য তিনি শিক্ষা প্রতিষ্ঠানে শিক্ষার মান বৃদ্ধি এবং দক্ষ নাগরিক তৈরিতে কোনো প্রকার ছাড় না দিয়ে নিষ্ঠার সঙ্গে দায়িত্ব পালনে সংশ্লিষ্টদের প্রতি আহ্বান জানিয়েছেন।

প্রতিমন্ত্রী আজ দিনাজপুরের বিরল উপজেলার মুক্তিযোদ্ধা সংসদের আয়োজনে এক সংবর্ধনা অনুষ্ঠানে এসব কথা বলেন। দিনাজপুরের ২ আসনের সাংসদ খালিদ মাহমুদ চৌধুরী প্রতিমন্ত্রী হিসেবে পুনরায় দায়িত্ব পাওয়ায় তাকে এই সংবর্ধনা দেয়া হয়।

প্রতিমন্ত্রী বলেন, ‘আপনারা যে সম্মান জানিয়েছেন, সেই সম্মানের কাছে আমি সবসময় ঋণী। এই সম্মান-শ্রদ্ধা এই ভালোবাসাই আমাদের শেষ কথা নয়। আমাদের আরো অনেক পথ চলতে হবে। জাতির পিতা স্বপ্ন দেখেছিলেন সোনার বাংলা। আজকে তাঁরই কন্যা শেখ হাসিনার নেতৃত্বে বাংলাদেশ সোনার বাংলা হচ্ছে। বাংলার মানুষের কাছে আজকে স্বাধীনতার সুখ অনুভূত হচ্ছে।’ “আমরা এখানেই থেমে থাকতে চাই না। আমাদের প্রজন্মের পর প্রজন্ম আমরা আরো উপরে তুলে নিতে চাই। প্রধানমন্ত্রী ২০৪১ সালের প্রেক্ষিত পরিকল্পনা দিয়েছেন স্মার্ট ও উন্নত বাংলাদেশ। এই লক্ষ্য অর্জনের জন্য গত ১৫ বছরে ধাপে ধাপে যে পদক্ষেপগুলো নেয়া দরকার সেগুলো নিয়েছেন এবং বাংলাদেশকে একটি উন্নয়নশীল দেশে দৃশ্যমান করেছেন।”

এ সময় মন্ত্রীকে বিভিন্ন শিক্ষা প্রতিষ্ঠান থেকে শুভেচ্ছা জানাতে যারা আসেন, তাদের উদ্দেশ্যে বলেন, ‘আমাকে শুভেচ্ছা জানানো তখনই সার্থক হবে, যখন এসব প্রতিষ্ঠান থেকে থেকে স্মার্ট বাংলাদেশ গড়ার নাগরিক তৈরি বের হবে।’ স্মার্ট বাংলাদেশ গড়তে যার যার জায়গা থেকে নিষ্ঠার সঙ্গে কাজ করা আহ্বান জানিয়ে খালিদ মাহমুদ বলেন, ‘এই বাংলাদেশ কোনো ব্যক্তি বা গোষ্ঠীর নয়, ১৬ কোটি মানুষের বাংলাদেশ। এই বাংলাদেশে তেমন প্রত্যেকটি মানুষের অধিকার আছে, প্রত্যেকটি মানুষের করণীয় আছে।’ “আমরা যে যে জায়গায় কাজ করছি, আমরা যেন সেই জায়গাগুলোতে আন্তরিকতার সাথে, নিষ্ঠার সঙ্গে যেন কাজ করি।” তিনি বলেন, আগামীতে কর্মসংস্থানের যে ইশতেহার ঘোষণা করা হয়েছে, সেই কর্মসংস্থান তৈরি হবে আমাদের এই শিক্ষা প্রতিষ্ঠানগুলো থেকে। আমাদের শিক্ষা প্রতিষ্ঠানের শিক্ষার মান বৃদ্ধি করতে হবে এবং দক্ষ নাগরিক তৈরি করতে হবে। এই জায়গায় আমাদের কোনো প্রকার ছাড় দেয় যাবে না।

উপজেলা প্রশাসনের পক্ষ থেকে ফুল দেন নির্বাহী কর্মকর্তা। জেলা প্রশাসকের পক্ষ থেকে ফুল দিয়ে শুভেচ্ছা জানানো হয়।

বিরল উপজেলা আওয়ামী লীগের সভাপতি সবুজার সিদ্দিকি সাগর, সাধারণ সম্পাদক রমা কান্ত রায়, উপজেলা পরিষদের চেয়ারম্যান মোস্তাফিজুর রহমান বাবুল, অতিরিক্ত জেলা প্রশাসক দেবাশীষ চৌধুরী, অতিরিক্ত পুলিশ সুপার জিন্নাহ আল মামুন, থানার ওসি গোলাম মাওলা, বিরল উপজেলা মুক্তিযুদ্ধ কমান্ডার আবুল কাশেম অরু, ডেপুটি কমান্ডার রহমান আলীসহ সামাজিক সাংস্কৃতিক ও রাজনৈতিক সংগঠনের নেতারা ফুল দিয়ে বরণ করে নেন প্রতিমন্ত্রীকে।

#

জাহাঙ্গীর/সায়েম/সঞ্জীব/শামীম/২০২৪/১৯১০ঘণ্টা

তথ্যবিবরণী নম্বর : ২৫৭২

**সকল মানুষের উন্নয়নে প্রধানমন্ত্রী নিরলস কাজ করে যাচ্ছেন**

 **-কৃষিমন্ত্রী**

শ্রীমঙ্গল (মৌলভীবাজার), ১২ মাঘ (২৬ জানুয়ারি) :

কৃষিমন্ত্রী ড. মোঃ আব্দুস শহীদ বলেছেন, সকল মানুষের উন্নয়নে প্রধানমন্ত্রী শেখ হাসিনা কাজ করে যাচ্ছেন। প্রধানমন্ত্রী দেশের সকল মানুষের খোঁজখবর রাখেন। চা শ্রমিকদের প্রধানমন্ত্রী খুবই ভালোবাসেন এবং সম্প্রতি তিনি চা শ্রমিকের মজুরি বৃদ্ধি করেছেন।

আজ শ্রীমঙ্গলের মাজদিহি চা বাগানে অসহায় ও শীতার্ত চা-শ্রমিকের মাঝে প্রধানমন্ত্রী শেখ হাসিনার উপহারের কম্বল বিতরণ অনুষ্ঠানে মন্ত্রী এসব কথা বলেন।

চা-শ্রমিকের উদ্দেশ্যে মন্ত্রী বলেন, আপনারা ভোট দিয়ে সাত বার আমাকে সংসদ সদস্য নির্বাচিত করেছেন। কয়েকদিন আগের নির্বাচনে ভোট দিয়ে আবারও আমাকে এমপি বানিয়েছেন আর প্রধানমন্ত্রী আমাকে কৃষিমন্ত্রী হিসাবে দায়িত্ব দিয়েছেন। আপনাদের জীবনমানের আরো উন্নয়ন না করতে পারলে, দেশের মানুষের জীবনমানের উন্নয়ন না করতে পারলে মন্ত্রী হিসাবে আমার কোনো মূল্য নেই।

মন্ত্রী বলেন, বর্তমান সরকার কৃষকের উন্নয়নে নিরলস কাজ করে যাচ্ছে। সরকারি কর্মকর্তারা জনগণের সেবক, কৃষকের সেবক। কৃষি বিভাগের কর্মকর্তাদের ইতিমধ্যে আমি নির্দেশনা দিয়েছি, কোনো কৃষক যাতে কষ্ট না পায়, সরকারি সেবা থেকে বঞ্চিত না হয়।

মন্ত্রী বলেন, কৃষিমন্ত্রী হিসাবে আমি সবসময় কৃষকের সাথে থাকব। লক্ষ্য একটাই-কোনো জমি খালি রাখা যাবে না। জমি খালি রাখলে, ফসল না ফলালে মানুষের ক্ষুধা নিবারণ করা যাবে না।

চা-শ্রমিক ও কৃষকদের উদ্দেশ্যে মন্ত্রী বলেন, বাড়ির আঙিনা খালি রাখবেন না। অন্তত কিছু শিম গাছ, লাউ গাছ, করল্লা গাছ, কয়েকটি বেগুন গাছ, কিছু শাকসবজি লাগান; এতে নিজের খাবারের প্রয়োজন মিটবে, বাজার থেকে কিনে খেতে হবে না।

পরে কৃষিমন্ত্রী কমলগঞ্জ উপজেলার মিরতিংগা চা বাগান, পাত্রখোলা চা বাগান এবং শ্রীমঙ্গল উপজেলা রানার উচ্চ বিদ্যালয়ে পৃথক অনুষ্ঠানে অসহায় ও শীতার্ত চা-শ্রমিকের মাঝে কম্বল বিতরণ করেন।

#

কামরুল/সায়েম/সঞ্জীব/শামীম/২০২৪/১৮৫০ঘণ্টা

তথ্যবিবরণী নম্বর : ২৫৭১

নটরডেম কলেজের ৭৫তম বর্ষপূর্তি অনুষ্ঠান

**স্মার্ট বাংলাদেশ গড়তে প্রয়োজন নটরডেম কলেজের মতো আদর্শ শিক্ষা প্রতিষ্ঠান**

 **---পরিবেশমন্ত্রী**

ঢাকা, ১২ মাঘ, (২৬ জানুয়ারি) :

পরিবেশ, বন ও জলবায়ু পরিবর্তন মন্ত্রী মোঃ সাবের হোসেন চৌধুরী বলেছেন, নটরডেম কলেজের মতো আদর্শ শিক্ষা প্রতিষ্ঠানই পারে প্রধানমন্ত্রী শেখ হাসিনার ভিশন অনুযায়ী স্মার্ট বাংলাদেশ গড়তে গুরুত্বপূর্ণ ভূমিকা পালন করতে। তিনি বলেন, স্মার্ট বাংলাদেশ বিনির্মাণে প্রয়োজন স্মার্ট সোসাইটি। স্মার্ট সোসাইটি গড়তে প্রয়োজন স্মার্ট নাগরিক। আর ভালো শিক্ষা প্রতিষ্ঠানই স্মার্ট নাগরিক গড়ে তুলতে পারে।

আজ ঢাকায় নটরডেম কলেজের ৭৫তম বর্ষপূর্তি উপলক্ষ্যে আয়োজিত অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

পরিবেশমন্ত্রী বলেন, নটরডেম কলেজের মতো আদর্শ শিক্ষা প্রতিষ্ঠানে তৈরি হয় সমাজের নেতৃত্ব, দেশের নেতৃত্ব। আমাদের দেশের জনগণের অর্থনৈতিক মুক্তির জন্য কাজ করতে হবে। সকলে মিলে একসাথে কাজ করে জাতির পিতার স্বপ্নের উন্নত সমৃদ্ধ অসাম্প্রদায়িক কল্যাণময় রাষ্ট্র গড়ে তুলতে হবে।

সাবের হোসেন চৌধুরী বলেন, ঐতিহ্যবাহী এই প্রতিষ্ঠানটি ৭৫ বছর ধরে শিক্ষা ও সংস্কৃতির ক্ষেত্রে গুরুত্বপূর্ণ ভূমিকা পালন করে আসছে। তিনি বলেন, একটি উন্নয়নশীল দেশ হিসেবে আমাদের চ্যালেঞ্জ মোকাবিলায় দক্ষ ও শিক্ষিত জনশক্তি প্রয়োজন। নটরডেম কলেজ এরকম দক্ষ ও শিক্ষিত জনশক্তি তৈরিতে গুরুত্বপূর্ণ ভূমিকা পালন করছে। মন্ত্রী নটরডেম কলেজের সার্বিক উন্নয়নে সরকারের সহযোগিতার আশ্বাস দেন।

অনুষ্ঠানে কলেজের অধ্যক্ষ প্রফেসর ড. ফাদার হেমন্ত পিউস রোজারিও, কলেজের শিক্ষকবৃন্দ, শিক্ষার্থীরা এবং অভিভাবকরা উপস্থিত ছিলেন।

#

দীপংকর/সায়েম/সঞ্জীব/আব্বাস/২০২৪/১৭২০ ঘণ্টা

তথ্যবিবরণী নম্বর: ২৫৭০

**বিজ্ঞানমনস্ক জাতি গড়তে বিজ্ঞানচর্চা বাড়াতে হবে**

 **---খাদ্যমন্ত্রী**

সাপাহার (নওগাঁ), ১২ মাঘ (২৬ জানুয়ারি) :

বিজ্ঞানমনস্ক জাতি গড়তে বিজ্ঞানচর্চা বাড়াতে হবে। এর জন্য বিজ্ঞানের প্রতি ভালোবাসা দরকার বলে উল্লেখ করেছেন খাদ্যমন্ত্রী সাধন চন্দ্র মজুমদার।

আজ নওগাঁয় সাপাহার উপজেলা পরিষদ চত্বরে জাতীয় বিজ্ঞান ও প্রযুক্তি সপ্তাহ এবং ৪৫তম বিজ্ঞান মেলার উদ্বোধন অনুষ্ঠানে প্রধান অতিথির বক্তব্যে এসব কথা বলেন মন্ত্রী।

খাদ্যমন্ত্রী বলেন, বিজ্ঞানের আলোয় শিক্ষার্থীদের হাত ধরে স্মার্ট বাংলাদেশ গড়ে উঠবে। রাজনীতিবিদ সরকারি কর্মকর্তা সবাইকে স্মার্ট বাংলাদেশ গড়ার উদ্যোগকে এগিয়ে নিতে কাজ করতে হবে।

মন্ত্রী আরো বলেন, যে দেশ বিজ্ঞানে যত এগিয়ে থাকে সে দেশ তত উন্নত। জাতির পিতা বঙ্গবন্ধু শেখ মুজিবুর রহমানের সুযোগ্য কন্যা প্রধানমন্ত্রী শেখ হাসিনার নেতৃত্বে দেশ এগিয়ে যাচ্ছে। সরকার বিজ্ঞান শিক্ষাকে উৎসাহিত করছে। বিজ্ঞান শিক্ষা উন্নয়নের ক্ষেত্রে নিয়ামকের ভূমিকা পালন করবে বলেও উল্লেখ করেন তিনি।

সাপাহার উপজেলা নির্বাহী অফিসার মোঃ মাসুদ হোসেনের সভাপতিত্বে অনুষ্ঠানে উপজেলা পরিষদের চেয়ারম্যান মোঃ সাহজাহান হোসেন, উপজেলা সহকারী কমিশনার ভূমি শারমিন জাহান লুনা এবং থানা ভারপ্রাপ্ত কর্মকর্তা পলাশ চন্দ্র দেব উপস্থিত ছিলেন।

#

কামাল/সায়েম/সঞ্জীব/আব্বাস/২০২৪/১৮০২ ঘণ্টা

তথ্যবিবরণী নম্বর: ২৫৬৯

ওয়ার্ল্ড কাস্টমস অর্গানাইজেশনের সার্টিফিকেট অব মেরিট সম্মাননা পেলো কৃষি মন্ত্রণালয়

**কৃষিপণ্যের রপ্তানি সম্প্রসারণে রাজস্ব বোর্ডের আরো সহযোগিতা প্রয়োজন**

 **---কৃষিসচিব**

ঢাকা, ১২ মাঘ, (২৬ জানুয়ারি) :

ওয়ার্ল্ড কাস্টমস অর্গানাইজেশনের সার্টিফিকেট অভ্ মেরিট সম্মাননা পেয়েছে কৃষি মন্ত্রণালয়।

আজ রাজধানীর আগারগাঁওয়ে জাতীয় রাজস্ব বোর্ডের মিলনায়তনে আন্তর্জাতিক কাস্টমস দিবস উপলক্ষ্যে আয়োজিত সেমিনারে অর্থমন্ত্রী আবুল হাসান মাহমুদ আলীর নিকট থেকে আনুষ্ঠানিকভাবে এ সম্মাননা সনদ গ্রহণ করেন কৃষিসচিব ওয়াহিদা আক্তার। এ সময় অভ্যন্তরীণ সম্পদ বিভাগের সিনিয়র সচিব ও জাতীয় রাজস্ব বোর্ডের চেয়ারম্যান আবু হেনা মোঃ রহমাতুল মুনিম উপস্থিত ছিলেন।

পুরস্কার গ্রহণ করে কৃষিসচিব ওয়াহিদা আক্তার বলেন, কৃষি মন্ত্রণালয়ের এ অর্জন দেশের মানুষের খাদ্য নিরাপত্তা নিশ্চিতের পাশাপাশি আমদানি-রপ্তানি বাণিজ্য সংশ্লিষ্ট সেবা প্রদান ব্যবস্থার আধুনিকায়ন এবং স্বয়ংক্রিয়করণসহ এ খাতে সংস্কার সাধনের মাধ্যমে ব্যবসা বাণিজ্য সহজীকরণ; এবং তেল, পেঁয়াজ ও কৃষি যন্ত্রপাতির আমদানিনির্ভরতা কমিয়ে বৈদেশিক মুদ্রা সাশ্রয়ের মাধ্যমে দেশের উন্নয়নে অবদান রাখার অনন্য স্বীকৃতি। এর মাধ্যমে কৃষি মন্ত্রণালয় যে সম্মান অর্জন করছে তা আগামী দিনগুলোতে সংস্কার কার্যক্রম অব্যাহত রেখে একটি কার্যকর উৎপাদন ও আন্তর্জাতিক মানের বিপণন ব্যবস্থাপনা কাঠামো গড়ে তুলতে আমাদের উৎসাহিত করবে।

নানান চ্যালেঞ্জ মোকাবিলা করে দেশের কৃষিখাতে অর্জিত অভাবনীয় সাফল্য তুলে ধরে সচিব বলেন, উৎপাদনযোগ্য জমি ক্রমহ্রাস পেলেও কৃষিতে বিজ্ঞানীদের উদ্ভাবিত প্রযুক্তির প্রয়োগ ও উচ্চ ফলনশীল জাতের চাষাবাদের কারণে এবং কৃষকের শ্রমে কৃষিতে এক অভাবনীয় সাফল্য অর্জন করা সম্ভব হয়েছে। আর এর ফলে বাংলাদেশ দানাদার খাদ্যে স্বয়ংসম্পূর্ণতা অর্জন করেছে। এখন আমরা দেশের মানুষের চাহিদা মিটিয়ে উৎপাদিত শাক-সবজি ও ফল বিদেশে রপ্তানি করছি। বিগত কয়েক বছরে কৃষিপণ্য রপ্তানির চিত্র হতে দেখা যায় যে, করোনা মহামারি ও বৈশ্বিক মন্দার প্রেক্ষাপটেও আমরা প্রতি বছরই কম-বেশি প্রায় ১ বিলিয়ন ডলারের কৃষিপণ্য রপ্তানি করতে সক্ষম হয়েছি। পাশাপাশি কৃষকদের প্রণোদনা প্রদানের মাধ্যমে ডাল ও তৈল জাতীয় ফসল এবং পেঁয়াজের উৎপাদন বাড়াতে সক্ষম হয়েছি, যা একদিকে আমাদের আমদানিনির্ভরতা কমিয়ে বৈদেশিক মুদ্রা সাশ্রয়ে ভূমিকা রাখছে অন্যদিকে এসকল পণ্যের সাপ্লাই ক্রাইসিস ব্যবস্থাপনা সহজতর করেছে।

কৃষিসচিব বলেন, কৃষি মন্ত্রণালয় এখন উৎপাদন ব্যবস্থাপনার পাশাপাশি বাণিজ্য ব্যবস্থাপনায় বিশেষ গুরুত্ব আরোপ করছে। রপ্তানি বৃদ্ধি ও আমদানি প্রক্রিয়া টেকসই করার কাজ চলছে। বংলাদেশ হতে কৃষিপণ্য রপ্তানির সামগ্রিক প্রক্রিয়া এখনও সুসংগঠিত নয়। সেজন্য আমরা গোটা ট্রেড ইনফরমেশন সিস্টেমটাকে সাজিয়ে রপ্তানিকারকদের জন্য উপযোগী করে গড়ে তুলছি।

কৃষিপণ্যের রপ্তানি বাণিজ্য সম্প্রসারণে জাতীয় রাজস্ব বোর্ডের সহযোগিতা কামনা করে সচিব আরো বলেন, জাতীয় রাজস্ব বোর্ড কর্তৃক এসআরও ১২৯ এর আওতায় বিদ্যমান সুবিধার অতিরিক্ত আরো ৪০টি আইটেমে শুল্ক সুবিধা প্রয়োজন। বিশেষ করে কৃষি যন্ত্রপাতি, প্যাক হাউজ তৈরির যন্ত্রপাতি, কৃষিপণ্যের প্যাকিং ম্যাটেরিয়ালস, ল্যাবরেটরি যন্ত্রপাতি, কুল চেইন প্রতিষ্ঠা সংশ্লিষ্ট মেশিনারিজ ও যানবাহন ইত্যাদির শুল্ক কর ন্যূনতম পর্যায়ে নামিয়ে আনা, কৃষি উপকরণ ছাড়করণের ক্ষেত্রে বন্ড সুবিধা প্রদান এবং পণ্য রি-এক্সপোর্ট এর সুবিধা প্রদান বিষয়ে রাজস্ব বোর্ডের সহযোগিতা প্রয়োজন।

#

কামরুল/সায়েম/সঞ্জীব/আব্বাস/২০২৪/১৭৪৭ ঘণ্টা

তথ্যবিবরণী নম্বর: ২৫৬৮

**মান্ডায় ৩ হাজার কম্বল বিতরণ করলেন পরিবেশমন্ত্রী**

ঢাকা, ১২ মাঘ, (২৬ জানুয়ারি) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী সঠিকভাবে বর্জ্য ব্যবস্থাপনাপূর্বক পরিষ্কার পরিচ্ছন্ন এবং বর্জ্যমুক্ত দেশ গড়ার জন্য জনগণের প্রতি আহ্বান জানিয়েছেন। তিনি বলেন, পরিচ্ছন্ন দেশ গড়তে পরিবেশ, বন ও জলবায়ু পরিবর্তন মন্ত্রণালয় ১০০ দিনের পরিকল্পনা ঘোষণা করেছে। দেশের জনগণ সরকারের উদ্যোগের সাথে একযোগে কাজ করলে বর্জ্যমুক্ত দেশ গড়া সম্ভব হবে।

আজ রাজধানীর মান্ডা হায়দার আলী স্কুল এন্ড কলেজ মাঠে এলাকার শীতার্তদের মধ্যে ৩ হাজার কম্বল বিতরণ উপলক্ষ্যে আয়োজিত অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

পরিবেশমন্ত্রী বলেন, পরিচ্ছন্নতার দিক বিবেচনায় মুগদা থানাকে রাজধানীর রোল মডেল করা হবে। ঢাকা-৯ আসনের প্রতিটি এলাকায় সিংগেল ইউজ প্লাস্টিকের ব্যবহার কমিয়ে আনার বিষয়েও জোর দেয়া হবে৷ শুধু বর্জ্য ব্যবস্থাপনা বা বায়ু দূষণ কমানো নয়, মাণ্ডা এলাকার প্রতিটি শিক্ষা প্রতিষ্ঠান প্লাস্টিকমুক্ত করার ঘোষণাও দেন মন্ত্রী।

ঢাকা দক্ষিণ সিটি কর্পোরেশনের ৭২ নং ওয়ার্ড কাউন্সিলর শফিকুল আলম শামীম, ৭১ নং ওয়ার্ড কাউন্সিলর খাইরুজ্জামান খাইরুল, মুগদা থানা সাধারণ সম্পাদক মোশাররফ হোসেন বাহার ও যুবলীগ নেতা হাজী বিপ্লব হোসেন এবং স্থানীয় আওয়ামী লীগ ও এর অঙ্গসংগঠনের নেতাকর্মীরা এসময় উপস্থিত ছিলেন।

#

দীপংকর/সায়েম/সঞ্জীব/আব্বাস/২০২৪/১৭৩২ ঘণ্টা

তথ্যবিবরণী নম্বর : ২৫৬৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ১২ মাঘ, (২৬ জানুয়ারি) :

 স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা র্পযন্ত ২৪ ঘণ্টায় দেশে ৩৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৮ দশমকি ৭০ শতাংশ। এ সময় ৩৯১ জনের নমুনা পরীক্ষা করা হয়েছে।

 গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৪ হাজার ৩০৩ জন।

#

দাউদ/সায়েম/সঞ্জীব/আব্বাস/২০২৪/১৭২০ ঘণ্টা

তথ্যবিবরণী নম্বর: ২৫৬৬

**গত ১৬ বছরে রংপুর কারিগরি প্রশিক্ষণ কেন্দ্রে প্রশিক্ষণ নিয়ে ৩০,৭৮২ জনের কর্মসংস্থান**

রংপুর, ১২ মাঘ, (২৬ জানুয়ারি) :

রংপুর কারিগরি প্রশিক্ষণ কেন্দ্র থেকে গত ১৬ বছরে বিভিন্ন কোর্সে মোট ৩৫ হাজার ৪৪ জন প্রশিক্ষণ গ্রহণ করেছেন। প্রশিক্ষণ গ্রহণকারীদের মধ্যে ৩০ হাজার ৭৮২ জনের কর্মসংস্থান হয়েছে। এদের মধ্যে পুরুষ ২৫ হাজার ১০৭ জন ও নারী ৫ হাজার ৬৭৫ জন। যা ২০৪১ সালের মধ্যে স্মার্ট বাংলাদেশ বিনির্মাণে লক্ষ্যে দক্ষ মানবসম্পদ তৈরিতে গরুত্বপূর্ণ ভূমিকা রাখছে।

রংপুর কারিগরি প্রশিক্ষণ কেন্দ্রে চলমান প্রশিক্ষণ কোর্সের মধ্যে রয়েছে ইলেকট্রিক্যাল ইন্সটলেশন অ্যান্ড মেইনটেন্যান্স, সুইংমেশিন অপারেশন, ওয়েল্ডিং, কনজ্যুমার ইলেকট্রনিক্স, কম্পিউটার অপারেশন, মোবাইল ফোন সার্ভিসিং, রেফ্রিজারেশন অ্যান্ড এয়ার কন্ডিশনিং, টেইলারিং অ্যান্ড ড্রেস মেকিং, মোটর ড্রাইভিং উইথ বেসিক মেইনটেন্যান্স, গ্রাফিক্স ডিজাইন, আইটি সাপোর্ট, অটোমোটিভ মেকানিক্স ও বিদেশি ভাষা শিক্ষা কোর্স।

রংপুর কারিগরি প্রশিক্ষণ কেন্দ্র একটি বহুমুখী ও বাস্তবধর্মী দক্ষতা উন্নয়ন প্রতিষ্ঠান। প্রবাসী কল্যাণ ও বৈদেশিক কর্মসংস্থান মন্ত্রণালয়ের জনশক্তি কর্মসংস্থান ও প্রশিক্ষণ ব্যুরোর আওতায় ২০০৮ সালে এ প্রতিষ্ঠানের কার্যক্রম শুরু হয়। প্রতিষ্ঠানটি বেকার জনগোষ্ঠীকে দক্ষ জনশক্তিতে রূপান্তর করতে কার্যকর ভূমিকা পালন করছে।

#

অর্জুন/জামান/জুলফিকার/রবি/কলি/মাসুম/২০২৪/১৫১০ ঘণ্টা

তথ্যবিবরণী নম্বর : ২৫৬৫

**রাজস্ব আদায়ের ক্ষেত্রে কাস্টমসের অবদান গুরুত্বপূর্ণ**

                                                                          **-** **খুলনা সিটি মেয়র**

খুলনা, ১২ মাঘ (২৬ জানুয়ারি):

খুলনা সিটি কর্পোরেশনের মেয়র তালুকদার আব্দুল খালেক বলেছেন, বাংলাদেশে রাজস্ব আদায়ের ক্ষেত্রে কাস্টমসের গুরুত্বপূর্ণ অবদান রয়েছে। সমৃদ্ধ দেশ গঠনে কাজ করে যাচ্ছে কাস্টমস। দেশের উন্নয়নে জনগণকে আইন অনুযায়ী রাজস্ব দিতে হবে।

আন্তর্জাতিক কাস্টমস দিবস উপলক্ষ্যে আজ খুলনা নগরীর হোটেল সিটি ইনে অনুষ্ঠিত সেমিনারে প্রধান অতিথির বক্তৃতায় মেয়র এসব কথা বলেন। কাস্টমস দিবসের এবারের প্রতিপাদ্য ‘মিলে নবীন-পুরনো অংশীজন:কাস্টমস করবে লক্ষ্য অর্জন’।

মেয়র বলেন, মৃতপ্রায় মোংলা বন্দরকে আওয়ামী লীগ সরকার লাভজনক প্রতিষ্ঠানে পরিণত করেছে। মোংলা বন্দরে জাহাজ আসার পরিমাণ বেড়েছে। বন্দরকে ঘিরে গড়ে উঠেছে অসংখ্য কলকারখানা। পদ্মাসেতু ও রূপসাসেতু নির্মাণ এবং খুলনা-মোংলা রেললাইনের উন্নয়নের ফলে মোংলা বন্দর আজ ঘুরে দাঁড়িয়েছে। তিনি আরো বলেন, একসময় বাংলাদেশের বাজেট ছিলো বিদেশি সাহায্যনির্ভর। বর্তমানে বিদেশি সাহায্যনির্ভরতা কমিয়ে এখন বাজেটের ৯৫ শতাংশ নিজস্ব অর্থায়নে বাস্তবায়ন করা হচ্ছে। এর মূলে রয়েছে রাজস্ব আয় বৃদ্ধি।

সেমিনারে উপস্থিত ছিলেন জাতীয় রাজস্ব বোর্ডের সদস্য ড. মোঃ সহিদুল ইসলাম, খুলনা কর অঞ্চলের কমিশনার মোঃ সিরাজুল করিম, বাগেরহাট চেম্বার অব কমার্স এন্ড ইন্ডস্ট্রির সভাপতি শেখ মোঃ লিয়াকত হোসেন ও খুলনা চেম্বার অব কমার্স এন্ড ইন্ডাস্ট্রির সহসভাপতি মোস্তফা জেসান ভূট্টো। মোংলা কাস্টম হাউসের কমিশনার খালেদ মোহাম্মদ আবু হোসেনের সভাপতিত্বে সেমিনারে স্বাগত বক্তৃতা করেন খুলনা কাস্টমস এক্সাইজ ও ভ্যাট কমিশনারেটের কমিশনার সৈয়দ আতিকুর রহমান।

#

ফেরদৌস/জামান/জুলফিকার/রবি/আলী/মানসুরা/২০২৪/ ১৪৪০ ঘণ্টা

তথ্যবিবরণী নম্বর: ২৫৬৪

**রাজশাহীতে প্রশিক্ষণার্থীদের হাতে বিনামূল্যে ল্যাপটপ তুলে দিলেন ডাক, টেলিযোগাযোগ** **ও** **তথ্যপ্রযুক্তি প্রতিমন্ত্রী**

রাজশাহী, ১২ মাঘ (২৬ জানুয়ারি):

 রাজশাহীতে হার পাওয়ার প্রকল্পের আওতায় প্রযুক্তির সহায়তায় নারীর ক্ষমতায়নের লক্ষ্যে চাঁপাইনবাবগঞ্জ সদর, গোমাস্তাপুর এবং শিবগঞ্জ উপজেলার এক’শ প্রশিক্ষণার্থীর হাতে বিনামূল্যে ল্যাপটপ তুলে দেওয়া হয়েছে।

 গতকাল রাজশাহীতে বঙ্গবন্ধু শেখ মুজিব হাইটেক পার্কের জয় সিলিকন টাওয়ারে ল্যাপটপ বিতরণ অনুষ্ঠানে প্রধান অতিথি হিসেবে উপস্থিত থেকে ল্যাপটপ বিতরণ করেন ডাক, টেলিযোগাযোগ ও তথ্যপ্রযুক্তি মন্ত্রণালয়ের প্রতিমন্ত্রী জুনাইদ আহ্‌মেদ পলক।

 ল্যাপটপ বিতরণ অনুষ্ঠানে জুনাইদ আহ্‌মেদ পলক বলেন, আজ তোমাদের হাতে যে কোর আই ফাইভ বাংলাদেশ ব্র্যান্ডের ল্যাপটপ তুলে দেয়া হয়েছে তার প্রতিটির বাজার মূল্য ৬৫ হাজার টাকা। ল্যাপটপ, ৫ মাস ট্রেনিং এবং ১ মাস ইন্টার্নিশিপ বাবদ জনপ্রতি প্রায় ১ লাখ টাকা খরচ হয়েছে। এ টাকা দেশের জনগণের কষ্টার্জিত টাকা। জনগণের কষ্টার্জিত এ বিনিয়োগকে কাজে লাগিয়ে দেশকে সমৃদ্ধ করবে। বিনিয়োগ ১০ বছরে কোটি টাকায় পরিণত হবে বলে আশাবাদ ব্যক্ত করে প্রতিমন্ত্রী বলেন, প্রকল্পটা নিয়েছি দেশের ২৫ হাজার ১ শত ২৫জন সফল নারী উদ্যোক্তা তৈরির লক্ষ্যে। তোমরা এক এক জন প্রশিক্ষনার্থী এক একটা এলাকার উৎসাহ-অনুপ্রেরণা হয়ে আরো হাজার হাজার-লক্ষ লক্ষ নতুন উদ্যোক্তা তৈরি করবে।

 তথ্য ও যোগাযোগ প্রযুক্তি অধিদফতরের মহাপরিচালক মো. মোস্তফা কামালের সভাপতিত্বে অনুষ্ঠানে বক্তব্য রাখেন বাংলাদেশ আওয়ামী লীগের রাজশাহী মহানগর শাখার সহসভাপতি শাহীন আকতার রেনী, রাজশাহী সিটি করপোরেশনের প্যানেল মেয়র মোঃ নিযাম উল আযীম, রাজশাহীর বঙ্গবন্ধু শেখ মুজিব হাইটেক পার্ক প্রকল্প পরিচালক এ কে এ এম ফজলুল হক প্রমূখ। স্বাগত বক্তব্য রাখেন তথ্য ও যোগাযোগ প্রযুক্তি বিভাগের প্রকল্প পরিচালক রায়হানা ইসলাম।

#

তৌহিদ/জামান/জুলফিকার/রবি/আলী/মাসুম/২০২৪/১১৩০ ঘণ্টা

তথ্যবিবরণী নম্বর : ২৫৬৩

**রাজশাহীর স্মার্ট কর্মসংস্থান সৃষ্টির উদ্যোগ সারাদেশে রোল মডেল হবে**

 **- ডাক, টেলিযোগাযোগ ও তথ্যপ্রযুক্তি প্রতিমন্ত্রী**

রাজশাহী, ১২ মাঘ (২৬ জানুয়ারি):

 ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহ্‌মেদ পলক বলেছেন, রাজশাহীতে মেয়র এএইচএম খায়রুজ্জামান লিটনের স্মার্ট কর্মসংস্থান সৃষ্টির উদ্যোগটি সারা বাংলাদেশে রোল মডেল হিসেবে আর্বিভূত হবে। তিনি আশাবাদ ব্যাক্ত করে আরো বলেন, অন্যান্য সিটি কর্পোরেশন ও পৌরসভার মেয়র এবং সংসদ সদস্যগণ তা অনুসরণ করবেন এবং প্রধানমন্ত্রী শেখ হাসিনার স্মার্ট বাংলাদেশের রূপকল্প ২০৪১ সালের আগেই বাস্তবায়ন হবে।

 গতকাল নগর ভবনে রাসিকের এমপ্লয়মেন্ট স্কিল ডেভেলপমেন্ট ইনস্টিটিউটের ল্যাবে ‘জয় SET Center; জয় স্মার্ট সার্ভিস এন্ড এমপ্লয়মেন্ট ট্রেনিং সেন্টার এর উদ্বোধন অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন।

 প্রতিমন্ত্রী বলেন, মেয়র লিটন নগর ভবনে ২৪০টি ছেলে-মেয়েকে প্রশিক্ষণের ব্যবস্থা করেছেন। তিনি কর্মসংস্থান সৃষ্টির নির্বাচনি অঙ্গীকার পূরণ করছেন, তরুণ-তরুণীর স্বপ্ন পূরণ করছেন। আমরা সিটি কর্পোরেশনকে ৬০টি কম্পিউটার সেট প্রদানের মাধ্যমে এমপ্লয়মেন্ট স্কিল ডেভেলপমেন্ট ইনস্টিটিউটকে সমৃদ্ধ করেছি। রাজশাহী সিটি কর্পোরেশনকে স্মার্ট, পেপারলেস, ক্যাশলেস সিটি হিসেবে গড়ে তুলতে আমরা একসাথে কাজ করবো।

 প্রতিমন্ত্রী আরো বলেন, প্রধানমন্ত্রী শেখ হাসিনার লক্ষ্য বাংলাদেশে বিনিয়োগ আকর্ষণ করা এবং রপ্তানি আয় বৃদ্ধি করা। রপ্তানি আয় বৃদ্ধির অন্যতম একটি মাধ্যম হচ্ছে ফ্রিল্যান্সিং, আউটসোর্সিং, সফটওয়্যার এক্সপোর্ট। আমি বিশ্বাস করি, শিক্ষানগরী রাজশাহীর তরুণ-তরুণীরা প্রশিক্ষিত হয়ে ফ্রিল্যান্সিং এর মাধ্যমে ডলার আয় করবে। তিনি বলেন, আগামী ৫ বছরে আইসিটি সেক্টর থেকে ৫ বিলিয়ন ডলার রপ্তানি আয় করতে চাই এবং সারাদেশে ১০ লাখ তরুণ-তরুণীর কর্মসংস্থান সৃষ্টি করতে চাই।

 রাজশাহী সিটি করপোরেশনের প্রধান নির্বাহী কর্মকর্তা ড.এবিএম শরীফ উদ্দিনের সভাপতিত্ব অনুষ্ঠানে উপস্থিত ছিলেন রাজশাহী মহানগর আওয়ামী লীগের সহসভাপতি ও বিশিষ্ট সমাজসেবী শাহীন আকতার রেণী এবং তথ্য ও যোগাযোগ প্রযুক্তি অধিদপ্তরের মহাপরিচালক মোঃ মোস্তফা কামাল।

#

তৌহিদ/জামান/জুলফিকার/রবি/আলী/মানসুরা/২০২৪/ ১০৩০ ঘণ্টা

তথ্যবিবরণী নম্বর : ২৫৬২

**সাবধানতা অবলম্বন করলে প্রাকৃতিক দুর্যোগে মানুষের ক্ষতির পরিমাণ কমবে**

 **-সিটি মেয়র**

খুলনা, ১২ মাঘ (২৬ জানুয়ারি):

 খুলনা সিটি কর্পোরেশনের মেয়র তালুকদার আব্দুল খালেক বলেছেন, বর্তমানে জলবায়ু পরিবর্তনজনিত ক্ষয়ক্ষতি বিশ্বজুড়ে মানুষের একটি জীবন্ত বাস্তবতা। জলবায়ু পরিবর্তনের কারণে দিনদিন প্রাকৃতিক দুর্যোগ বেড়ে যাচ্ছে। জলবায়ু পরিবর্তনের কারণ, প্রভাব ও করণীয় দিকগুলো নিয়ে শিক্ষাপ্রতিষ্ঠানসহ বিভিন্ন স্থানে প্রচার প্রচারণার মাধ্যমে মানুষের সচেতনতা বাড়াতে হবে। সাবধানতা অবলম্বন করলে মানুষের ক্ষতির পরিমাণ কমবে।

 মেয়র গতকাল নগরীর সিএসএস আভা সেন্টারে বেসরকারি উন্নয়ন সংস্থা এডামস আয়োজিত ‘মাল্টি অ্যাক্টর পার্টনারশিপ (এমএপি) প্রকল্পের মাধ্যমে ‘বাংলাদেশে জলবায়ু সহনশীলতার উন্নয়ন ও জলবায়ু পরিবর্তনজনিত ক্ষয়ক্ষতির জাতীয় কৌশল প্রণয়নে সহযোগিতা কার্যক্রম’ শীর্ষক প্রকল্পের দিনব্যাপী সূচনা কর্মশালায় প্রধান অতিথির বক্তৃতায় এসব বলেন।

 আব্দুল খালেক বলেন, বর্তমান সরকার ক্ষমতায় আসার পর ২০০৯ সাল থেকে গ্রামীণ অবকাঠামো উন্নয়নে কাজ করে যাচ্ছে। এখন শহরের সকল সুযোগসুবিধা গ্রামের মানুষও পাচ্ছেন। গ্রামাঞ্চলে সাইক্লোন সেন্টারসহ আশ্রায়ণ প্রকল্প নির্মাণ করা হচ্ছে। অতীতে ঝড়-জলোচ্ছ্বাস-বন্যার আগাম কোনো সংবাদ পাওয়া না গেলেও বর্তমান সময়ে প্রাকৃতিক দুর্যোগের আগাম সংকেত পেয়ে সাধারণ মানুষ নিরাপদ স্থানে আশ্রয় নিতে পারে। প্রাকৃতিক দুর্যোগের ফলে ক্ষতিগ্রস্থ আশ্রয়হীনদের ঘরবাড়ি নির্মাণ করে দেওয়ার জন্য সংশ্লিষ্টদের আহ্বান জানান মেয়র।

 এডামসের নির্বাহী পরিচালক এসএম আলী আসলামের সভাপতিত্বে অনুষ্ঠানে বক্তৃতা করেন খুলনার অতিরিক্ত জেলা প্রশাসক মীর আলিফ রেজা। কর্মশালায় মূলপ্রবন্ধ উপস্থাপন করেন খুলনা বিশ্ববিদ্যালয়ের পরিবেশ বিজ্ঞান ডিসিপ্লিনের প্রফেসর ড. আব্দুল্লাহ ইউসুফ আল হারুন।

#

ফেরদৌস/জামান/জুলফিকার/রবি/আলী/মানসুরা/২০২৪/ ১২১০ ঘণ্টা

তথ্যবিবরণী নম্বর : ২৫৬১

**প্রত্যেক মানুষকে নিজের দায়িত্ব ও কর্তব্য সম্পর্কে জানতে হবে**

 **-ভূমিমন্ত্রী**

খুলনা, ১২ মাঘ (২৬ জানুয়ারি):

ভূমিমন্ত্রী নারায়ন চন্দ্র চন্দ বলেছেন, প্রত্যেক মানুষকে নিজের দায়িত্ব ও কর্তব্য সম্পর্কে জানতে হবে এবং দায়িত্বের গুরুত্ব অনুভব করতে হবে। চাকুরিজীবীরা হলো সাধারণ মানুষের সেবক। কর্মকর্তা-কর্মচারীদের স্বচ্ছতা, সততা ও নিষ্ঠার সাথে দায়িত্ব পালন করতে হবে। কোনো অনিয়ম সহ্য করা হবে না। সাধারণ মানুষ কোনো দপ্তরে আসলে তাদের সাথে ভালো আচরণ করতে হবে। আমরা যে যেখানেই কাজ করি, যদি মূল্যবোধ ও জাতীয়তাবাদের অনুপ্রেরণা না জন্মে তা হলে কাজ করে খুব বেশি উন্নতি করা সম্ভব নয়। প্রধানমন্ত্রী শেখ হাসিনা দুর্নীতিতে জিরো টলারেন্স নীতি ঘোষণা করেছেন।

মন্ত্রী গতকাল খুলনা ডুমুরিয়া শহিদ জোবায়েদ আলী অডিটোরিয়ামে উপজেলা পর্যায়ের সকল কর্মকর্তা-কর্মচারী, শিক্ষক ও জনপ্রতিনিধিদের সাথে মতবিনিময় সভায় প্রধান অতিথির বক্তৃতায় এসব কথা বলেন।

ডুমুরিয়া উপজেলা নির্বাহী কর্মকর্তা শেখ নুরুল আলমের সভাপতিত্বে অনুষ্ঠানে বক্তৃতা করেন উপজেলা পরিষদের চেয়ারম্যান এজাজ আহমেদ, মহিলা ভাইস চেয়ারম্যান শারমিন পারভীন রুমা, সহকারী ভূমি কর্মকর্তা এসএম আশিস মোমতাজ, স্বাস্থ্য ও পরিবার পরিকল্পনা কর্মকর্তা সাধন মল্লিক ও থানা ভারপ্রাপ্ত কর্মকর্তা সুশান্ত সাহা প্রমুখ বক্তৃতা করেন।

এর আগে মন্ত্রী খুলনার ফুলতলা উপজেলা অডিটোরিয়ামে উপজেলা ভাইস চেয়ারম্যান, ইউনিয়ন পরিষদের চেয়ারম্যান ও কর্মকর্তা-কর্মচারীদের সাথে মতবিনিময় করেন।

#

ফেরদৌস/জামান/জুলফিকার/রবি/আলী/মানসুরা/২০২৪/ ১২১৫ ঘণ্টা

তথ্যবিবরণী নম্বর : ২৫৬০

**আদালত ঘাটতি পূরণে পদক্ষেপ নেয়া হবে**

 **-প্রধান বিচারপতি**

চট্টগ্রাম, ১২ মাঘ (২৬ জানুয়ারি) :

প্রধান বিচারপতি ওবায়দুল হাসান বলেছেন, দেশের যেখানে আদালত ঘাটতি রয়েছে তা পূরণে পদক্ষেপ নেয়া হবে। সরকার আদালত প্রতিষ্ঠা করবে। আমার পক্ষ থেকে যতটুকু প্রয়োজন সব সহযোগিতা করা হবে।

প্রধান বিচারপতি গতকাল চট্টগ্রামে আইনজীবী সমিতি মিলনায়তনে আইনজীবী বিজয়া সম্মিলন পরিষদ আয়োজিত বিজয়া সম্মিলন ২০২৪-এ প্রধান অতিথির বক্তৃতায় এসব কথা বলেন।

চট্টগ্রামে হাইকোর্টের সার্কিট বেঞ্চ স্থাপনে আইনজীবীদের দাবির প্রেক্ষিতে প্রধান বিচারপতি বলেন, এ দাবি বহু পূরণো। পূর্বসূরীদের সাথে আলোচনা করে সে বিষয়ে সিদ্ধান্ত নেয়া হবে। বিচারাঙ্গনের মর্যাদা সমুন্নত রাখার জন্য সম্ভব সব কাজ করা হবে।

প্রধান বিচারপতি বলেন, বাংলাদেশ সম্প্রীতির দেশ। এখানে সম্প্রদায়গত কোনো বিরোধ নেই। যারা বিরোধ করে তারা প্রকৃতপক্ষে কোনো ধর্মেরই অনুসারী নয়। যারা নিজ ধর্মকে শ্রেষ্ঠ ভেবে অন্য ধর্মকে খাটো করে তারা ধর্মান্ধ। ধর্মান্ধরা সমাজের জন্য মঙ্গলজনক নয়। আমাদের সকলের অন্তর থেকে পাপ, হিংসা ও ঘৃণা দূর করতে পারলে সমাজে শান্তি প্রতিষ্ঠা হবে।

পরিষদের সভাপতি এডভোকেট তরুন কিশোর দে’র সভাপতিত্বে অনুষ্ঠানে অন্যান্যের মধ্যে বক্তৃতা করেন চট্টগ্রাম সিনিয়র জেলা ও দায়রা জজ আজিজ আহমদ ভূঞা, মহানগর দায়রা জজ ড. বেগম জেবুন্নেসা, বাংলাদেশ বার কাউন্সিল সদস্য এডভোকেট এ এস এম বদরুল আনোয়ার, সুপ্রিম কোর্ট আইনজীবী সমিতির সাধারণ সম্পাদক এডভোকেট আবদুল নুর দুলাল ও চট্টগ্রাম আইনজীবী সমিতির সভাপতি এডভোকেট নাজিম উদ্দিন চৌধুরী।

অনুষ্ঠানে বীর মুক্তিযোদ্ধা, একুশে পদক প্রাপ্ত, স্বাধীন বাংলা বেতার কেন্দ্রের কণ্ঠশিল্পী ড. মনোরঞ্জন ঘোষালকে সংবর্ধনা দেওয়া হয়।

পরে প্রধান বিচারপতি নগরীর সার্কিট হাউজে চট্টগ্রাম বিচার বিভাগের কর্মকর্তাদের সাথে মতবিনিময় সভায় মিলিত হন।

#

সাইফুল/জামান/জুলফিকার/রবি/আলী/মানসুরা/২০২৪/ ১০৩০ ঘণ্টা